
CONSILIUL LOCAL AL MUNICIPIULUI TIMIȘOARA

DIRECȚIA DE ASISTENȚĂ SOCIALĂ A MUNICIPIULUI TIMIȘOARA
SERVICIUL BENEFICII SOCIALE
,,În slujba oamenilor”


ANEXĂ
LA  HOTĂRÂREA NR. …………………
	În scopul stimulării participării în învăţământul preşcolar a copiilor din familii defavorizate şi al creşterii accesului la educaţie a acestora, se instituie stimulentul educaţional, sub formă de tichete sociale, conform prevederilor Legii nr. 248/2015 privind stimularea participării în învăţământul preşcolar a copiilor provenind din familii defavorizate şi a H.G.nr.15/2016 pentru aprobarea Normelor Metodologice de aplicare a prevederilor Lg.284/2015 . Stimulentele educaţionale se acordă copiilor din familii defavorizate în condiţiile în care sunt îndeplinite, cumulativ, următoarele criterii:

    a) vârsta minimă a copilului este de 3 ani, împlinită oricând pe parcursul anului şcolar curent - copiii pot fi înscrişi la grădiniţă şi înainte să împlinească vârsta de 3 ani, dacă spaţiul o permite, dar devin eligibili în luna în care împlinesc vârsta de 3 ani;

    b) vârsta maximă a copilului este de 6 ani, împliniţi după data de 1 septembrie a anului şcolar curent, în conformitate cu prevederile Legii educaţiei naţionale nr.1/2011, cu modificările şi completările ulterioare, şi ale metodologiei de înscriere în învăţământul primar;

    c) venitul lunar pe membru de familie este de până la de două ori nivelul venitului minim garantat pentru o persoană singură, prevăzut de Legea nr. 416/2001 privind venitul minim garantat, cu modificările şi completările ulterioare, respectiv 284 lei.

Stimulentul educaţional se acordă, la cerere, unuia dintre părinţi, reprezentantului legal al copilului sau, după caz, persoanei care a fost desemnată de părinte pentru întreţinerea copilului, pe perioada absenţei părinţilor, conform art. 104 din Legea nr.272/2004 privind protecţia şi promovarea drepturilor copilului, republicată, cu modificările şi completările ulterioare.
  Dreptul la stimulent se acordă lunar, pe perioada participării copilului la activităţile organizate în cadrul unităţilor din învăţământul preşcolar, în perioada septembrie-iunie, începând cu luna în care beneficiarul îndeplineşte criteriile de eligibilitate. - Cererea de participare în program şi declaraţia pe proprie răspundere, însoţite de actele doveditoare privind componenţa familiei şi veniturile acesteia,  poate fi făcută oricând pe perioada anului școlar şi se depune de către reprezentantul legal al copilului la Direcţia de Asistenţă Socială a Municipiului Timişoara – Serviciul Beneficii Sociale la sediul social din Timişoara. 
La stabilirea venitului net lunar pe membru de familie se iau în considerare toate veniturile impozabile și neimpozabile prevăzute de Legea nr. 227/2015 privind Codul fiscal cu modificările și completările ulterioare, inclusiv cele rezultate din obligațiile legale de întreținere față de copii și/sau față de părinți, pe care membrii acesteia le-au realizat în luna anterioară solicitării stimulentului educațional.
La stabilirea venitului net lunar se exceptează următoarele:

· Sumele primite cu titlu de prestații sociale în baza legii nr. 448/2006 privind protecția și promovarea drepturilor persoanelor cu handicap, republicată cu modificările și completările ulterioare,

· Alocația de stat pentru copii prevăzută de Legea nr. 61/1993, privind alocația de stat pentru copii, republicată cu modificările și completările ulterioare,

· Ajutor social acordat în baza legii nr. 416/2001 cu modificările și completările ulterioare, alocația pentru susținerea familiei, acordată în baza legii 277/2010, republicată cu modificările și completările ulterioare și ajutorul pentru încălzirea locuinței acordat în baza OUG 70/2011, privind măsurile de protecție socială în perioada sezonului rece aprobată prin legea 92/2012 cu modificările și completările ulterioare,

· Ajutoarele de stat acordate pentru activitățile agricole din fonduri publice inclusiv cele din fonduri externe nerambursabile

· Sume acordate ca burse sau alte forme de sprijin financiar destinate exclusiv susținerii educației preșcolarilor, elevilor și studenților prin programe ale Ministerului Educației Naționale și Cercetării Științifice, altor instituții publice și private, inclusiv organizații neguvernamentale,

· Sume primite din activitatea de zilier, în condițiile Legii nr. 52/2011, privind exercitarea unor activități  cu caracter ocazional desfășurate de zilieri, republicată,

· Sumele primite de persoanele apte de muncă din familie ca urmare a participării la programe de formare profesională organizate în condițiile legii, dacă acestea nu au titlu de venituri salariale,

· Sumele primite cu titlu de ajutor temporar ori ocazional din partea unor persoane fizice sau juridice ori de la bugetul de stat sau local cu titlu de ajutor de urgență.
Titularul tichetului social pentru grădiniță are obligația să anunțe orice modificare în componența familiei sau în veniturile acesteia în termen de maxim 15 zile de producerea acesteia. În cazul în care se solicită în scris schimbarea titularului aceasta se face prin dispoziție scrisă a primarului în termen de 15 zile de la înregistrarea solicitării și se comunică în termen de 5 zile de la data emiterii noului titular și, după caz, vechiului titular, precum și unității de învățământ preșcolar la care este înscris copilul. Pentru stabilirea noului titular, solicitarea scrisă este însoțită de documentul doveditor care atestă calitatea acestuia de reprezentant al familiei, respectiv reprezentant legal al copilului, precum și, după caz, de documente doveditoare prevăzute la art. 10 alin (3) din HG nr. 15/2016, care să ateste criteriile de eligibilitate menţionate la art. 2 din legea 248/2015 actualizată.
Verificarea datelor și informațiilor cuprinse în cerere și în documentele doveditoare pentru acordarea stimulentului, precum și prelucrarea datelor înscrise în cerere se realizează în termen de maxim 15 zile de la data înregistrării acesteia de către Serviciul Beneficii Sociale din cadrul Direcţiei de Asistenţă Socială a Municipiului Timişoara.
Responsabilitatea gestionării tichetelor sociale revine Serviciului Financiar al Direcţiei Economice a Primăriei Municipiului Timişoara şi Unităţilor de învăţământ preşcolar conform R Dispoziţiei nr. 564/2016 a Primarului Municipiului Timişoara.
Acordarea sau respingerea dreptului la stimulent se face prin dispoziție scrisă a primarului în termen de maxim 5 zile de la finalizarea verificărilor datelor și documentelor depuse de solicitant.
Valoarea nominală lunară minimă a stimulentului educaţional se raportează la indicatorul social de referinţă şi este de 0,1 ISR, exprimat în lei, pentru fiecare copil înscris la grădiniţă, beneficiar al stimulentului educaţional. Stimulentele educaţionale acordate sub forma tichetelor sociale sunt utilizate pentru achiziţionarea produselor alimentare, de igienă, a produselor de îmbrăcăminte şi/sau a rechizitelor.

Finanţarea acordării stimulentului educaţional se face din bugetul de stat prin sume defalcate din taxa pe valoarea adăugată, alocate pentru bugetele locale cu această destinaţie.

Procedura de acordare a tichetelor sociale a fost stabilită prin H.G. nr.15/2016 pentru aprobarea Normelor metodologice de aplicare a prevederilor Legii nr. 248/2015 privind stimularea participării în învăţământul preşcolar a copiilor provenind din familii defavorizate şi a procedurii de acordare a tichetelor sociale pentru grădiniţă iar modalitatea de identificare a beneficiarilor se stabileşte prin hotărâre a consiliului local. 

Având în vedere cele prezentate, rezultă faptul că beneficiarii acestui program fac parte implicit din categoria beneficiarilor de venit minim garantat (Legea nr.416/2001, cu modificările şi completările ulterioare) şi ai beneficiarilor de alocaţie pentru susţinerea familiei (Legea nr.272/2004, republicată, cu modificările şi completările ulterioare), care sunt în baza de date ai Direcţiei de Asistenţă Socială a Municipiului Timişoara şi care au minori între 3 şi 6 ani care frecventează în mod regulat grădiniţa.
 Prin urmare, beneficiarii stimulentului educaţional vor fi identificaţi în primul rând din aceste două categorii. De asemenea vor fi luate în evidenţă şi persoanele fără adăpost care îndeplinesc condiţiile de eligibilitate. În cazul în care se identifică familii/părinţi singuri cu minori eligibili, prin colaborarea cu unităţile de învăţământ preşcolar dar şi cu alte entităţi persoane juridice (instituţii/autorităţi publice sau de drept privat care nu fac parte din nici una din categoriile enumerate mai sus, dar îndeplinesc condiţiile prevăzute de art. 2 din Legea nr.248/2015  privind stimularea participării în învăţământul preşcolar a copiilor provenind din familii defavorizate, aceştia vor fi luaţi în evidenţa Serviciului Beneficii Sociale din cadrul Direcţiei de Asistenţă Socială a Municipiului Timişoara - pentru a beneficia de stimulent educaţional. 
Șef Serviciu Beneficii Sociale                                                                                 Consilier
        Budinca Danila                                                                                   Medina Marinescu Codruta



*Sediu administrativ: Str. Ioan Plavosin Nr. 21 Tel/fax: 0256/286487 

e-mail: asistentasocialatm@gmail.com

